Baaise musiekonnie wen met gospellied | News24
Baaise musiekonnie wen met gospellied
Antonio Lawack. Multimedia · User Galleries · News in Pictures
ANTONIO Lawack (40), ’n Baaise musiekonderwyser en orrelis in die Salem Morawiese kerk in Schauderville, het onlangs die gospelkategorie in die eerste Pink Pen-musiekkomposisiekompetisie gewen. Dié kompetisie – vir Oos-Kaapse liedjieskrywers – is gereël deur Bay City Sound in samewerking met LuisterFM en AAD Truck and Bus.Die inskrywings was in twee kategorieë – gospel en kontemporêr – en daar was vyf finaliste in elke kategorie. Hy het die wenlied, “Taste and See”, jare gelede gekomponeer toe hy ’n onderwyser by St. Dominic’s Priory was.“Dit is my gunstelinglied. Dit was destyds my eerste poging om ’n koorstuk in ’n nieklassieke styl te skryf. “Ek het ’n begeerte gehad om ’n lied te skryf wat op my gunstelingvers, Psalm 34 vers 8, gegrond is,” sê die onderwyser van die Linkside High School.Lawack sê hy het letterlik voor die klavier gesit en ’n melodie vir die refrein uitgewerk. “Ek is ’n groot aanhanger van ’n hoogs singbare melodie. Dit was dus my beginpunt. Hoe langer ek daar gesit en speel het, het die melodie en lirieke van die verse en die brug spontaan gevolg. “Ek het hierdie lied met behulp van die Heilige Gees binne een dag gekomponeer,” sê Lawack.Musiek is in die Lawack-familie se bloed.Lawack se pa, Jonathan – wat ook die Nelson Mandelabaai-metroraad se speaker is – is die leier van die Morawiese Kerkkoorunie (Mokusa), sy ma, Olga, en suster Vivienne is koorsangers en sy broer Marvin bespeel ook blaasinstrumente.Dié pa van Rowallan Park se kinders is ook musikaal aangelê.“My dogter, Toni (18), is in matriek en is ’n staatmaker-alt in die Linkside-skoolkoor. Sy het ook trompet-onderrig ontvang. “My oudste seun, Jude (12), is tans in gr. 6 en het vanjaar sy Associated Board of the Royal Schools of Music (ABRSM) se gr. 3-eksamen vir Franse horing en klavier gr. 1 met lof geslaag.“My jongste seun, Liam (6), sal volgende jaar in gr. 1 wees. Ek het maar nog my bedenkinge oor sy musiektalent, want nes hy mooi ’n liedjie sing, moduleer hy eensklaps na ’n ander toonsoort,” sê Lawack laggend.Hy sê hy is baie dankbaar vir sy vrou, Janine, hul gesin en familie, vriende, kollegas en instansies wat hom tydens die hele kompetisie ondersteun het.“Ek is baie opgewonde en bly oor die feit dat my komposisie erkenning kry. Ek sou baie graag die gospelbedryf wou betree as ’n liedjieskrywer. Wie weet, dalk nader sangers my ná dese.”Hy voeg by dat wat vir hom baie spesiaal is en trots maak, is dat hy en Jude saam in die Salem-konsertorkes speel. “As dit God se plan is, gaan ons in 2018 met die orkeste van Salem in Amerika toer. Tussendeur beywer ek my as komponis. Op vanjaar se Morawiese basuinfees is etlike van my komposisies voorgedra. Die Bellville Morawiese blaasorkes het ’n oorspronklike komposisie en verwerking van my opgevoer tydens hul Europese toer. “Net Sondag het die kore van die Congregational-kerke my verwerking van Jim Reeves se “I Thank Thee” baie mooi opgevoer. “Ek sien daagliks hoe waar my gunstelingvers is: ‘Smaak en sien dat die Here goed is. Gelukkig is die man wat by Hom skuil’.”